钦定古今图书集成/理学汇编/文学典/第138卷 > 《嘉靖四年奉诏督师西征再蒙温旨有赵充国马援之褒感而有述》杨一清
## 钦定古今图书集成/理学汇编/文学典/第138卷 > 《嘉靖四年奉诏督师西征再蒙温旨有赵充国马援之褒感而有述》杨一清

西北风尘帝顾多，老臣承诏出岩阿。便宜欲上赵充
国，矍铄还非马伏波。十乘戎行新节钺，三边精采旧
关河。极知君命如山重，感激浑忘两鬓皤。

唐·令狐楚，《为人谢诏书，问疾状》。“特降千金之方，兼飞
五色之诏。荣光一烛，愁疾如遗。”

于公异代李令公谢手诏为制《东渭桥碑文》：“表回天
汉之文章，赐光辉于臣下。英声茂实，演奥穷微。昭宣
造化之情，黼黻羲文之制。”

宋杨亿《汝州谢上表》：“骤参纶掖，获草芝函，属以尧德
弥文，汉词尔雅，云章有烂，谅黼黻以何施，天律惟精，
亦哇咬之罔弃。”

刘筠《回颍州曾学士启》：“猥玷纶曹，仍参灵职。帝言郁
穆，殊无演畅之工；王度清彝，深积优游之幸。”

《李续谢表》：“十行温诏，初闻丹凤衔来；一片闲心，已被
白云留住。”

夏竦《广农颂》“景德三年春正月，颁农田敕于天下。诏
下之日，鬼神称庆。太平之风，旋踵可待。”

周必大《宋文鉴序》：“典册诏诰，则欲温厚而有体。”
明王祎《文训》：“朝廷之上，有巨文焉。典谟誓诰，制册令
诏，蔼为王言，涣为大号。”又云：“一字之褒，沛漏泉于下
地；一言之感，被挟纩于黎蒸。朝出九重，暮行万里。”
唐徐彦伯《送李峤入都祔庙诗》：“恩级青纶赐，徂装紫
橐悬。”

《李绅忆夜直金銮奉诏诗》“墨宣外渥催飞诏，草定新
恩促换题。”

王昌龄《箜篌引》：“紫宸诏发远怀柔，摇笔飞霜如夺锦。”
李山甫诗：“紫泥飞诏下金銮，列象分明世仰观。”
王建《上杜相公》诗：“承恩不许离床谢，密诏长教倚案
书元稹《东南行》：“白麻云色腻，墨诏电光粗。”

李商隐诗：“君王晓坐金銮殿，只待相如草诏来。”
吴融诗：“何似玉堂裁诏罢，月斜𫛛鹊漏沉沉。”

皮日休诗：“料得虚皇新诏样，青琼板上绿为文。”
杜甫诗：“黄麻似六经。”

王维诗：“朝罢须裁五色诏，珮声归到凤池头。”

司空曙《酬张芬有赦后见赠》诗：“紫凤朝衔五色书，阳
春忽布网罗除。”

杜牧《寄张舍人笛》诗：“遥想紫泥封诏罢，夜声应隔禁
墙闻。”

白居易诗：“黄纸除书到，青宫诏命催。”

曹唐《游仙诗》：“玉诏新除沈侍郎，便分茅土领东方。”
宋苏轼《春帖子》词：“数行宽大诏，四海发生心。”

又《赐银幡》诗：“宽诏随春出内朝，三军喜气挟狐貂。”
又《喜雨》诗：“遥闻争诵十行诏，无异亲巡六尺舆。”
元马祖常诗：“绿绨诏底书分雨，红锦囊中字翦霞。”

《路史。后纪》：“汤反夏政，国迁郼，将迁其社，不可，乃取玺
书发明德，作八政命于总章。”〈注〉取玺书置座右，见《周
书》。古有玺，说者以秦制乘舆六玺，以为秦始者，非。《老
子》云“为之符玺”，《庄子》云：“焚符破玺。”后至三王，俗化雕
文，诈伪渐兴，始有印玺。《春秋运斗枢》云：“黄帝得龙图，
中有玺章，文曰天黄符玺。”是古有。

《左传》襄十四年，王使刘定公赐齐侯命曰：“昔伯舅太
公，右我先王，股肱周室，师保万民，世胙太师，以表东
海。王室之不坏，繄伯舅是赖。今余命女环，兹率舅氏
之典，纂乃祖考，无沗乃旧。敬之哉！无废朕命！”
襄二十九年，公还及方城，季武子取卞，使公冶问玺
书，追而与之曰：“闻守卞者将叛，臣帅徒以讨之。既得
之矣，敢告。”公冶致使而退，及舍，而后闻《取卞》。〈注〉发书
乃闻之。

《史记屈原传》：“屈原者，名平，楚之同姓也。为楚怀王左
徒，博闻强志，明于治乱，娴于辞令。入则与王图议国
事，以出号令，出则接遇宾客，应对诸侯。王甚任之。上
官大夫与之同列，争宠而心害其能。怀王使屈原造
为宪令，屈平属草槁未定，上官大夫见而欲夺之，屈
平不与，因谗之曰：‘王使屈平为令，众莫不知，每一令’”
出，平伐其功，曰：“以为非我莫能为也。”王怒而疏屈平
《汲黯传》：召拜黯为淮阳太守，黯伏谢，不受印诏，数强
予，然后奉诏。

《匈奴传》：汉遗单于书，牍以尺一寸，辞曰“皇帝敬问匈
奴大单于无恙”，所遗物及言语云云。中行说令单于
遗汉书以尺二寸牍及印封皆令广大长倨傲，其辞
曰“天地所生，日月所置匈奴大单于敬问汉皇帝无
恙”，所以遗物言语亦云云。

《汉书淮南王安传》：“时武帝方好艺文，以安属为诸父，
辩博善为文辞，甚尊重之。每为报书及赐，常召司马
相如等视草乃遣。”

《黄霸传》：“霸为颍川太守，时上垂意于治，数下恩泽诏
书，吏不奉宣。霸为选择良吏，分部宣布诏令，令民咸
知上意。”

《王嘉传》：“侍中董贤爱幸于上，上托傅太后遗诏，令成
帝母王太后下丞相御史，益封贤二千户，及赐孔乡
侯汝昌侯阳新侯国。嘉封还诏书，因奏封事，谏上及
太后。”

《王尊传》：“尊给事太守府，问诏书行事，尊无不对。”〈注〉师
古曰：“以施行诏条问之。”

尊迁为东平相，奉玺书至庭中，王未及出受诏，尊持
玺书归舍，食已，乃还致诏。

《后汉书第五伦传》：“伦每见光武诏书，常叹曰：‘此圣主
也，一见决矣’。等辈笑之曰：‘尔说将尚不能下，安能动
万乘乎’？伦曰：‘未遇知己，道不同故耳’。”

《窦融传》：“建武五年夏，融遣长史刘钧奉书献马。先是
帝闻河西完富，地接陇蜀，常欲招之以逼嚣，述亦发
使遗融书，遇钧于道，即与俱还。帝见钧欢甚，礼飨毕，
亦遣令还，赐融玺书，因授融为凉州牧。玺书既至，河
西咸惊，以为天子明见万里之外。”

《周荣传》：“荣子兴，少有名誉。永宁中，尚书陈忠上疏荐
兴曰：臣伏惟古者帝王有所号令，言必弘雅，辞必温
丽，垂于后世，列于典经。故仲尼嘉唐虞之文章，从周
室之郁郁。臣窃见光禄郎周兴，孝友之行，著于闺门，
清厉之志，闻于州里，蕴匵古今，博物多闻。三坟之篇，
五典之策，无所不览，属文著辞，有可观采。《尚书》出纳
帝命，为王喉舌。臣等既愚暗，而诸郎多又俗吏，鲜有
雅才，每为诏文，宣示内外，转相求请，或以不能而专
己自由，辞多鄙固。兴抱奇怀能，随辈栖迟，诚可叹惜。”
诏乃拜兴为尚书郎。

蔡质《汉仪》：“延熹中，京师游侠。有盗发顺帝陵，卖御物
于市，市长追捕不得。周景以尺一，诏召司隶校尉左雄偕诣台，与三日期擒贼。”

《英雄记钞》：“初，天子在河东，有手笔版书，召吕布来迎。
布军无蓄积，不能自致，遣使上书，朝廷以布为平东
将军。”

《三国魏志明帝纪》注：《汉晋春秋》：帝寝疾不豫，以燕王
宇为大将军。刘放、孙资阴图间之，乃突前见帝，举爽
代宇，又白帝诏司马宣王使相参。帝从之。放、资出。曹
肇入，涕泣固谏，帝使肇敕停。肇出户，放、资趋而往，复
说止帝。帝又从其言。放曰：“宜为手诏。”帝曰：“我困笃不
能。”放即上床，执帝手强作之，遂赍出，大言曰：“有诏免
燕王宇等官，不得停省中。”于是宇、肇等相与泣而归
第。

《魏略》：帝既从刘放计，召司马宣王自力为诏。既封，顾
呼宫中常所给使者曰：“辟邪来，汝持我此诏授太尉
也。”辟邪驰去。先是燕王为帝画计，以为关中事重，宜
便道遣宣王从河内西还，事以施行。宣王得前诏，斯
须复得后手笔，疑京师有变，乃驰到，入见帝劳问讫，
乃召齐、秦二王以示宣王，别指齐王谓宣王曰：“此是
也，君谛视之，勿误也。”

《蒋济传》：“济为散骑常侍，时有诏，诏征南将军夏侯尚
曰：卿腹心重将，特当任使。恩施足死，惠爱可怀。作威
作福，杀人活人。尚以示济。济既至，帝问曰：‘卿所闻见
天下风教何如’？济对曰：‘未有他善，但见亡国之语耳’。
帝忿然作色而问其故。济具以答，因曰：‘夫作威作福，
《书》之明诫。天子无戏言，古人所慎。惟陛下察之’。于是”
帝意解遣，追取前诏。

《夏侯元传》：初，中领军高阳许允与元亲善，先是有诈
作尺一诏书，以元为大将军，允为太尉，共录尚书事。
有何人天未明乘马以诏版付允门吏曰：“有诏。”因便
驰走。允即投书烧之，不以开呈司马景王。

《晋书文帝纪》：景元元年“五月戊子，夜，使冗从仆射李
昭等发甲于凌云台，召侍中王沉、散骑常侍王业、尚
书王经，出怀中黄素诏示之，戒严俟旦。”

《贾后传》：赵王伦率兵入宫，使翊军校尉齐王冏入殿
废后。后与冏母有隙，故伦使之。后惊曰：“卿何为来？”冏
曰：“有诏收后。”后曰：“诏当从我出，何诏也？”

《杨骏传》：“‘武帝疾笃，未有顾命，佐命功臣皆已没矣。朝
臣惶惑，计无所从，而骏尽斥群公，亲侍左右，因辄改
易公卿，树其心腹。会帝小间，见所用者非，乃正色谓
骏曰：何得便尔’？乃诏中书，以汝南王亮与骏夹辅王
室，骏恐失权宠，从中书借诏观之，得便藏匿。中书监
华廙恐惧，自往索之，终不肯与。信宿之间，上疾遂笃”，
后乃奏“帝以骏辅政。”帝颔之，便召中书监华廙令何
劭，口宣帝旨，使作遗诏。诏成，后对廙、劭以呈帝，帝亲
视而无言。自是二日而崩。惠帝即位，进骏为太傅、大
都督、假黄钺，录朝政，百官总己。凡有诏命，帝省讫，入
呈太后，然后乃出。

《楚隐王玮传》：公孙宏、岐盛因积弩将军李肇矫称玮
命谮汝南王亮、太保卫瓘于贾后，而后不之察，使惠
帝为诏曰：“太宰太保欲为伊霍之事，王宜宣诏。令淮
南长沙成都王屯宫诸门废二公”夜使黄门赍以授
玮。玮欲复奏，黄门曰：“事恐漏泄，非密诏本意也。”玮乃
止。遂勒军收亮、瓘杀之。寻诏斩玮。玮临死出其怀中
青纸诏，流涕以示监刑尚书刘颂曰：“受诏而行，谓为
社稷。今更为罪，托体先帝。受枉如此，幸见申列。”颂亦
歔欷，不能仰视。

《荀奕传》：奕，元帝时为散骑常侍侍中时通议：元会日，
帝应敬司徒王导不。奕议曰：三朝之首，宜明君臣之
体，则不应敬。若它日小会，自可尽礼。又，至尊与公书
手诏则曰“顿首言，中书为诏，则云敬问，散骑优册则
曰制命。”今诏文尚异，况大会之与小会，理岂得同。诏
从之。

《王导传》：初，成帝幼冲，见导每拜，又常与导手诏，则云
“惶恐言，中书作诏，则云敬问。”于是以为定制。

《王坦之传》：简文帝临崩，诏大司马温依周公居摄故
事。坦之自持诏入，于帝前毁之。帝曰：“天下傥来之运，
卿何所嫌？”坦之曰：“天下，宣元之天下，陛下何得专之。”
帝乃使坦之改诏焉。

《石季龙载记》：“季龙於戏马观，上安诏书五色纸，在木
凤之口，鹿卢回转，状若飞翔。”

王隐《晋书》，“武帝泰始四年，班五条诏书于郡国，一曰
正身，二曰勤百姓，三曰抚孤寡，四曰敦本息华，五曰
去人事。”

《晋八王故事》：张方逼上出谒宗庙，主者奏，克日上以
青筒诏敕中书曰：“朕体中不佳，不堪出也。”

《语林》：明帝函封诏与庾公，误致与王公。王公开诏，末
云：“勿使冶城公知道。”王公乃进表答曰：“伏读明诏，似
不在臣。臣开臣闭，无有见者。”明帝甚愧，数月不出见
王公。

《晋中兴书》：“桓元左右称元为桓诏。桓彻谏曰：‘诏者，施
于辞令，不以为称谓也。汉魏之主皆无此言。愿陛下稽古帝则，令万世可法’。元曰：‘此事已行，今宜敕罢之’。”
《前秦录》：符坚甘露三年九月，凤皇集于东阙，大赦其
境内。初将为赦，与左仆射猛、右仆射融密议于露堂，
悉屏左右。坚自为赦文。猛、融进纸笔，有一大苍蝇，入
自牖间，鸣声甚大，集于笔端，驱而复来。《坚》〈阙〉听之，久
而乃去。俄而长安街巷市里民相告曰：“官今大赦。”有
司以闻，坚惊谓融、猛曰：“事何从而泄？”于是敕外推穷
之，咸言有一小人衣黑，大呼于市曰：“官今大赦。”须臾
不见。坚叹曰：“其向苍蝇乎？声状非常，吾固恶之。”
《独异志》：陶弘景隐居茅山，梁武帝每有大事，飞诏与
之参决，时人谓隐居为山中宰相。

《玉海》：“宋泰始二年，军功除官者众，版不能供，始用黄
纸。”

《南史傅縡传》：“陈后主即位，迁秘书监右卫将军，兼中
书通事舍人，掌诏诰。縡为文典丽，性又敏速，虽军国
大事，下笔辄成，未尝起草，沉思者亦无以加，甚为后
主所重。”

《颜晃传》：“陈天嘉初，累迁散骑常侍，兼中书舍人，掌诏
诰。下笔立成，便得事理。